Diari Oficial de la Generalitat Valenciana


Sumari del DOGV 5320, del 08-08-2006 (2006/9326)

RESOLUCIÓ de 3 de juliol de 2006, del conseller de Cultura, Educació i Esport, per la qual es crea el Museu Històric de Sagunt al terme municipal de Sagunt (València).
-----------------------------------------------------------------------------------------------------------------------------------------------------------------------

### Dades del document

Número de DOGV
:   5320

Data del DOGV
:   08-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/9326


Data del document
:   03-07-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Sagunt
    * museu

RESOLUCIÓ de 3 de juliol de 2006, del conseller de Cultura, Educació i Esport, per la qual es crea el Museu Històric de Sagunt al terme municipal de Sagunt (València). [2006/9326]  
Esta Conselleria ha realitzat la restauració de la Casa del Mestre Peña, immoble situat a Sagunt (València), a la ruta d'accés al conjunt monumental i dins de la ciutat vella, de planta gòtica, que s'ubica molt pròxim a l'aljama saguntina i al centre de la ciutat medieval.  
Este espai, de dos plantes, es considera un lloc òptim com a contenidor museístic, perquè en si mateix permet valorar l'evolució de l'urbanisme de la ciutat. L'edifici es desenvolupa en dos plantes molt diferenciades pel seu espai. En primer lloc, a la planta baixa, hi ha quatre crugies d'arcs apuntats. L'obertura dels vans dels dos arcs exteriors permet disposar d'un enorme aparador, transmetre la riquesa arquitectònica i il.lusionar el viatger amb el contingut de l'edifici que visitarà. A la primera planta se succeïxen quatre estances separades per murs, encara que connectades entre si. Als murs mitgers es conserven pintures originals que han sigut restaurades. En definitiva, en la restauració de l'edifici ha primat la conservació de tots aquells elements constructius que han tingut significació en la història de l'edifici, en especial aquells que poden relacionar-se directament amb els moments inicials i de gran transformació de l'immoble.   
La Direcció General de Patrimoni Cultural Valencià ha formulat una proposta museològica per a l'immoble en qüestió. El plantejament conceptual del projecte museològic es basa a establir els principis bàsics que han de guiar l'activitat del museu i la consecució dels seus objectius a fi de dotar-lo d'identitat, singularitat i rellevància. En el cas del Museu Històric de Sagunt s'ha tingut en compte el marc temàtic, cronològic i geogràfic per a atendre la responsabilitat del museu com a institució cultural que ha de garantir la conservació, la investigació i l'exhibició dels béns culturals conservats, i donar-los una lectura i coherència que permeta als visitants entendre, amb un llenguatge apropiat, el missatge que es pretén transmetre i que, en definitiva, és la restitució de la història de la ciutat a través dels vestigis materials conservats.   
El Museu Històric de Sagunt es concep com un centre d'interpretació en què l'espai de la ciutat es projecta com un lloc més ampli que els mateixos límits urbans, on s'integren troballes procedents de la comarca, i que entén el procés de romanització no sols com un canvi polític, social i econòmic, sinó també com un procés de transformació del territori.  
L'elecció de la denominació de Museu Històric de Sagunt té els seus antecedents a Sagunt, en la instal.lació que va realitzar González Simancas, en 1925, al castell per a albergar-hi els materials arqueològics exhumats per ell a l'àrea del fòrum. Es justifica, així mateix, en el plantejament conceptual del projecte museològic i en els criteris que han prevalgut en l'elecció i restauració de la Casa del Mestre Peña.  
Vista la proposta formulada per la Direcció General de Patrimoni Cultural Valencià, vist l'expedient administratiu, així com el que establixen la Llei 4/1998, d'11 de juny, de la Generalitat Valenciana, del Patrimoni Cultural Valencià, modificada per la Llei 7/2004, de 19 d'octubre, de la Generalitat, i l'Orde de 6 de febrer de 1991 de la Conselleria de Cultura, Educació i Ciència, per la qual es regula el reconeixement de museus i col.leccions museogràfiques permanents de la Comunitat Valenciana, resolc:   
Primer   
Crear el Museu Històric de Sagunt, a Sagunt (València), a l'efecte establit en la Llei 4/1998, d'11 de juny, de la Generalitat Valenciana, del Patrimoni Cultural Valencià, modificada per la Llei 7/2004, de 19 d'octubre, de la Generalitat.  
Segon   
Que es publique la present resolució en el Diari Oficial de la Generalitat..   
Tercer   
Esta resolució, que posa fi a la via administrativa, podrà ser recorreguda potestativament en reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:   
a) El recurs de reposició ha d'interposar-se davant l'Honorable conseller de Cultura, Educació i Esport en el termini d'un mes, a comptar des de l'endemà de la publicació.   
b) El recurs contenciós administratiu ha de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació.   
En cas que el recurrent siga una administració pública, caldrà ajustar-se al que disposa l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.   
València, 3 de juliol de 2006. El conseller de Cultura, Educació i Esport: Alejandro Font de Mora i Turón.